বৈঠক সূত্র জানায়, প্রধানমন্ত্রী শেখ হাসিনা ভারতের স্বরাষ্ট্রমন্ত্রীর মাধ্যমে তাঁর দেশের জনগণকে ১৯৭১ সালের মুক্তিযুদ্ধের সময় সহযোগিতার জন্য ধন্যবাদ জানিয়েছেন। অন্যদিকে ভারতের স্বরাষ্ট্রমন্ত্রী বলেছেন, বাংলাদেশের প্রতিবেশী হিসেবে ওই সহযোগিতা করাই ভারতের জন্য স্বাভাবিক ছিল। এখন বাংলাদেশ ভারতকে নিরাপত্তা খাতে যে সহযোগিতা দিচ্ছে তার জন্য প্রধানমন্ত্রী শেখ হাসিনাকে ধন্যবাদ জানান ভারতীয় স্বরাষ্ট্রমন্ত্রী। বৈঠক সূত্র আরো জানায়, রোহিঙ্গা ইস্যুতেও বৈঠকে আলোচনা হয়েছে। ভারতের স্বরাষ্ট্রমন্ত্রী বলেছেন, ‘আমরা বাংলাদেশকে সম্ভাব্য যেকোনো উপায়ে সহযোগিতা করতে প্রস্তুত। আমরা ইতিমধ্যে দুই দফা ত্রাণসামগ্রী দিয়েছি।’ তিনি বলেন, ‘বাস্তুচ্যুত ব্যক্তিদের ফিরে যাওয়ায় সহায়তার অংশ হিসেবে আমরা (ভারত) মিয়ানমারের রাখাইন রাজ্যে ‘প্রি-ফেব্রিকেটেড’ ঘর নির্মাণসহ আর্থ-সামাজিক কর্মসূচিতেও সহযোগিতা করছি।’